SK Úradný vestník Európskej únie C 51/37

Stanovisko Európskeho hospodárskeho a sociálneho výboru na tému „Oznámenie Komisie Európskemu parlamentu, Rade a Európskemu hospodárskemu a sociálnemu výboru – Európska stratégia pre čisté a energeticky úsporné vozidlá“

[KOM(2010)186 v konečnom znení]

2011/C 51/08

Hlavný spravodajca: pán MORGAN

Komisia sa 28. apríla 2010 rozhodla podľa článku 304 Zmluvy o fungovaní Európskej únie prekonzultovať s Európskym hospodárskym a sociálnym výborom

„Oznámenie Komisie Európskemu parlamentu, Rade a Európskemu hospodárskemu a sociálnemu výboru - Európska stratégia pre čisté a energeticky úsporné vozidlá“

KOM(2010) 186 v konečnom znení.

Vzhľadom na to, že sa začalo nové funkčné obdobie Európskeho hospodárskeho a sociálneho výboru, plenárne zhromaždenie rozhodlo, že o tomto stanovisku bude hlasovať na svojom októbrovom plenárnom zasadnutí a za hlavného spravodajcu vymenovalo podľa článku 20 rokovacieho poriadku pána Morgana.

Európsky hospodársky a sociálny výbor na svojom 466. plenárnom zasadnutí 21. októbra 2010 prijal 183 hlasmi za, pričom 14 členovia sa hlasovania zdržali, nasledujúce stanovisko:

1. Závery a odporúčania

1.1 EHSV podporuje vypracovanie európskej stratégie pre ekologické a energeticky úsporné vozidlá, ktorá je odpoveďou na obavy EHSV týkajúce sa vyčerpania zásob uhľovodíkov, emisií CO2 a znečistenia ovzdušia. Je nevyhnutné, aby táto stratégia bola ucelená. Nič sa nedosiahne tým, že sa znečisťovanie a emisie jednoducho presunú do výroby elektrickej energie a vozidiel, alebo ak bio stratégie povedú k biologickým škodám, napr. odlesňovaniu. Cestná doprava skomplikovala Európskej únii dosiahnutie cieľov stanovených v Kjóte, táto stratégia už teda na seba nemôže dlhšie nechať čakať.

1.2 Vozidlá poháňané spaľovacími motormi budú aj v nasledujúcich dvoch desaťročiach najvýznamnejším spôsobom dopravy. EHSV by preto očakával, že stratégia bude podnecovať prelomové technológie v oblasti spaľovacích motorov a inovatívnejšie formy pohonu. Zatiaľ je príliš skoro na definitívnu voľbu technológie. V tomto štádiu musíme rozvíjať všetky koncepcie.

1.3 Stratégia musí zvýšiť konkurencieschopnosť automobilového priemyslu EÚ v celosvetovom meradle. Predpisy by mali zabezpečiť, že autá budú čoraz ekologickejšie a úspornejšie, avšak konkurencieschopnosť bude v budúcnosti závisieť nielen od rozvoja elektrických vozidiel, ale aj od radikálnych inovácií spaľovacích motorov v autách, autobusoch a nákladných vozidlách.

1.4 Vývoj elektrických vozidiel je jedným z cieľov už viac ako storočie, avšak rôzne problémy, najmä pokiaľ ide o výdrž batérie, spôsobili, že elektrické vozidlá sa zatiaľ nestali životaschopnou alternatívou vozidiel so spaľovacími motormi. Otázka ochrany životného prostredia však zmenila pravidlá hry. Čím viac elektrických vozidiel sa bude môcť uviesť do prevádzky, tým pozitívnejšie budú environmentálne výsledky jednak výrobcov, ako aj spotrebiteľov. Malé vozidlá so spaľovacími motormi môžu zatiaľ prispieť k zníženiu dopravného preťaženia v mestách.

1.5 EHSV schválil v júli stanovisko pána Osborna (CESE 429/2010 fin) na tému „Podporiť rozšírenie elektrických vozidiel“. Odporúčania uvedené v tomto stanovisku sú adekvátne zapracované v stratégii.

1.6 Hoci ide o stratégiu EÚ, jej úspech závisí od politiky verejnej správy a miestnych samospráv členských štátov, ich priemyselnej kapacity, kúpnej sily a prístupu spotrebiteľov. Keďže východiskové situácie jednotlivých členských štátov sú rôzne, je jasné, že ani uplatňovanie stratégie nebude prebiehať rovnako rýchlo. Je nevyhnutné, aby vyspelejšie mestá a krajiny dokázali konkurovať USA a Ázii.

1.7 Európska spoločnosť musí prispieť k realizácii stratégie. Smernica 2009/33/ES zapája verejný sektor. Podniky súkromného sektora sa musia zapojiť prostredníctvom predkladania správ o životnom prostredí. Súbor finančných stimulov a postihov by mal jednotlivcov pri rozhodovaní o kúpe vozidla, či už súkromného alebo firemného, nasmerovať k ekologickým a energeticky úsporným vozidlám.

1.8 Väčšina dopravy uskutočňovanej v rámci inštitúcii EÚ je na krátke vzdialenosti v Bruseli, Luxemburgu a Štrasburgu, EHSV sa preto domnieva, že je to príležitosť vypracovať ekologický a energeticky úsporný dopravný plán, ktorý by mohol slúžiť ako príklad pre ďalších.

1.9 EHSV by chcel zdôrazniť rozsah investícií potrebných na budúce distribučné siete a fyzické zariadenia, ktoré majú nahradiť bilióny dolárov investovaných do uhľovodíkového hospodárstva.

1.10 Z časti 5 tohto stanoviska vyberáme tieto odporúčania:

1.10.1 EÚ a členské štáty by mali podporovať výskum a vývoj v oblasti vozidiel so spaľovacími motormi zameraný na malé vozidlá a revolučné výrobné systémy, pričom by mali odstrániť prekážky, ktoré týmto vozidlám bránia vstúpiť na trh.

1.10.2 Na ťažké úžitkové vozidlá by sa mali vzťahovať cieľové hodnoty v podobnom rozsahu, v akom v súčasnosti platia pre výrobcov áut.

1.10.3 Dôsledne by sa mali uplatňovať programy pre ekologické a energeticky úsporné nákladné vozidlá a autobusy, až pokiaľ nebudú konkurencieschopné na svetových trhoch.

1.10.4 Keďže sa predpokladá, že do roku 2020 budú biologické palivá uspokojovať 7 % dopytu v EÚ, EHSV vyzýva Komisiu, aby tento cieľ potvrdila, alebo zmenila svoju politiku.

1.10.5 Členské štáty by mali motivovať výrobcov a potenciálnych užívateľov k inovácii pomocou plynných alternatívnych palív.

1.10.6 Okrem toho by mali stimulovať včasnú akceptáciu elektrických vozidiel, aby ich vstup na trh v EÚ nezaostával za inými regiónmi.

1.10.7 Hlavných automobilových výrobcov treba podnietiť k tomu, aby rozbehli a rozšírili výrobu batérií v Európe.

1.10.8 Komisia musí zaistiť rýchly postup normalizačných orgánov, pokiaľ ide o elektrické vozidlá.

1.10.9 Komisia a členské štáty musia spolupracovať pri zabezpečovaní budúcich dodávok zriedkavých vzácnych zemín a ušľachtilých kovov.

1.10.10 Dlhodobá stratégia pre vozidlá poháňané vodíkovými palivovými článkami by mala zahŕňať aj ďalšie možnosti pre prípad, že tieto vozidlá nebudú schodnou alternatívou.

1.10.11 Verejné orgány, podniky verejných služieb a veľké verejné i súkromné podniky by sa mali riadiť usmerneniami a cieľmi stanovenými pre spotrebu paliva a emisie.

1.10.12 Pre jednotlivé kritériá, ktoré sa budú uplatňovať pri obstarávaní podľa smernice 2009/33/ES, by sa mali stanoviť usmernenia.

1.10.13 Výkazníctvo verejných i súkromných spoločností o používaní uhľovodíkov a emisiách CO2 by sa malo upraviť tak, aby preukazovalo podiel pripadajúci na dopravu.

1.10.14 Globálnemu akčnému plánu chýba väzba na Svetovú obchodnú organizáciu.

1.10.15 Zástupcovia občianskej spoločnosti, ktorí sa zaoberajú otázkami životného prostredia, by mali dostať priestor v novej skupine na vysokej úrovni CARS 21.

1.10.16 Automobilový priemysel by mal byť medzi prvými odvetviami, na ktoré by sa EÚ pri úprave svojho prístupu k priemyselnej stratégii mala zamerať. Únia musí vytvoriť silnú štruktúru riadenia s naliehavým poslaním poháňať nevyhnutné zmeny právnych predpisov a stimulačných opatrení a mobilizovať potrebné investície a vytváranie trhu.

1.10.17 EÚ by nemala zaostať. Príslušní členovia Komisie sa musia pustiť do práce a krajiny, podniky a výskumné zariadenia, ktoré majú k dispozícii nevyhnutné zdroje, musia bezodkladne konať. Akčný plán treba vnímať ako výzvu konať.

2. Úvod

2.1 Cieľom stratégie Komisie je poskytnúť vhodný a technologicky neutrálny politický rámec. Z krátkodobého hľadiska sleduje dve línie: vozidlá so spaľovacími motormi a elektrické vozidlá poháňané batériami.

2.2 Aj samotná stratégia pre vozidlá so spaľovacími motormi má dve línie. Požaduje ďalšie zlepšovanie konvenčných benzínových a naftových motorov, a zároveň aj zavedenie alternatívnych palív, vrátane kvapalných biopalív a plynných palív. Plynné palivá si vyžadujú modifikované vozidlá so spaľovacími motormi, špecifickú palivovú nádrž vo vozidle a príslušnú distribučnú sieť, čo v prípade biopalív nie je potrebné.

2.3 Stratégia pre elektrické vozidlá zahŕňa elektrické vozidlá poháňané batériami (napr. Nissan LEAF), hybridné elektrické vozidlá (napr. Toyota Prius) a hybridné vozidlá s dobíjateľnými batériami, tzv. plug-in hybrid (napr. Chevrolet Volt). Hybridné elektrické vozidlo nie je elektrickým vozidlom v pravom slova zmysle, pretože sa nedá pripojiť na zdroj elektrickej energie.

2.4 Ak bude výskum a vývoj v oblasti vodíkovej technológie úspešný, elektrické vozidlá budú napokon poháňané vodíkovými palivovými článkami.

3. Akčný plán Komisie pre ekologické vozidlá (akčný plán)

3.1 Regulačný rámec

— typové schvaľovanie dvojkolesových a trojkolesových vozidiel a štvorkoliek

— vykonávanie nariadenia o emisiách CO2 z áut do roku 2011

— marketing „ekologického bonusu“ vozidiel

— regulácia spotreby paliva v mobilných klimatizačných zariadeniach

— dodatočné opatrenia, pokiaľ ide o emisie CO2 a znečisťujúcich látok

— revízia skúšobného cyklu na meranie emisií

— súpis opatrení poskytujúcich environmentálne prínosy

— zmenená a doplnená smernica o emisiách hluku

— kritériá udržateľnosti pre biopalivá

— stratégia pre ekologické a energeticky účinné ťažké úžitkové vozidlá.

3.2 Výskum a inovácia

— zdokonaľovanie konvenčných motorov, elektrického pohonu, batériových technológií a vodíkových technológií

— zjednodušené pravidlá na získavanie výskumných grantov

— stratégia dlhodobého výskumu

— podpora Európskej investičnej banky.

3.3 Presadenie na trhu

— usmernenia pre finančné stimuly členských štátov

— revízia smernice o zdaňovaní energií

— poradenstvo členským štátom v oblasti zdaňovania vozidiel

— monitorovanie uplatňovania smernice o ekologických a energeticky úsporných vozidlách

— výskum očakávania spotrebiteľov a ich nákupného správania

— zmenená a doplnená smernica o označovaní motorových vozidiel

— demonštračný projekt o elektromobilite.

3.4 Globálne aspekty

— medzinárodná spolupráca a najmä normalizácia

— regulácia zosúladená s EHK OSN

— iniciatíva v oblasti surovín pokiaľ ide o zriedkavé vzácne zeminy a ušľachtilé kovy.

3.5 Zamestnanosť

— Európska rada pre odvetvové zručnosti

— Európsky sociálny fond.

3.6 Strednodobé preskúmanie právnych predpisov týkajúcich sa emisií

— výkonové emisné normy pre nové osobné automobily do roku 2020 a dlhodobý výhľad do roku 2030

— zníženie emisií CO2 z ľahkých úžitkových vozidiel do roku 2013 a výhľad do roku 2020.

4. Osobitné opatrenia pre elektrické vozidlá

4.1 Bezpečnosť

— požiadavky na bezpečnosť elektrických zariadení

— požiadavky na bezpečnosť pri zrážke.

4.2 Normalizované nabíjacie rozhranie

— vývoj a uplatňovanie normy

— súčinnosť s vytváraním noriem na celom svete.

4.3 Infraštruktúra

— napájacia infraštruktúra

— investície do infraštruktúry a služieb.

4.4 Výroba a rozvod energie

— prístup z hľadiska životného cyklu

— zdroje energie s nízkymi emisiami CO2

— riadenie záťaže.

4.5 Batérie

— vozidlá s ukončenou životnosťou/recyklácia batérií

— výskum v oblasti batérií

— preprava batérií.

4.6 Riadenie

— opätovné zaangažovanie skupiny na vysokej úrovni CARS 21 s cieľom odstraňovať prekážky pre prijatie alternatívnych technológií na trhu

— Európsky program boja proti zmene klímy (ECCP) – uplatňovanie stratégie na znižovanie emisií CO2

— biela kniha o európskej dopravnej politike

— vnútorný trh – predísť fragmentácii a zabezpečiť kritický objem.

5. Postoj EHSV k akčnému plánu

5.1 Zlepšenie konvenčných vozidiel so spaľovacími motormi

5.1.1 EHSV podporuje zdokonalenie vozidiel so spaľovacím motorom, a najmä opatrenia týkajúce sa emisií CO2 a znečisťujúcich látok, revíziu skúšobného cyklu na meranie emisií, výskum a vývoj v oblasti zdokonaľovania konvenčných motorov, začlenenie dodávkových vozidiel do rozsahu pôsobnosti právnych predpisov a strednodobé preskúmanie právnych predpisov týkajúcich sa emisií.

5.1.2 Moderné materiály ponúkajú značný priestor na inováciu dizajnu a výroby malých áut. Na základe ich využívania vznikajú nové, revolučné výrobné procesy. Podporuje sa vznik nových podnikov v automobilovom odvetví , ktoré sú výzvou pre zaužívané značky. Takéto inovácie si zaslúžia podporu výskumu a vývoja a subjektom vstupujúcim na trh v automobilovom odvetví treba napomôcť dôsledným uplatňovaním právnych predpisov o hospodárskej súťaži.

5.1.3 EHSV s potešením konštatuje, že akčný plán sa zameriava na spotrebu paliva a emisie CO2 z ťažkých úžitkových vozidiel. Každý plán sa musí zamerať na tento trhový segment, počínajúc autobusmi, ťažkými nákladnými vozidlami a vozidlami na osobitné účely, ako sú vozidlá na odvoz odpadu. Na ťažké úžitkové vozidlá by sa mali vzťahovať požiadavky v podobnom rozsahu, v akom platia v súčasnosti pre výrobcov áut, a podobne ako je to prípade áut, mali by sa rozšíriť na užívateľov.

5.1.4 Keďže mnoho výrobcov nákladných vozidiel má svoje sídlo v Európe, ponúka sa príležitosť na konštruktívnu spoluprácu medzi užívateľmi a výrobcami pri vyvíjaní nových a inovatívnych vozidiel. Príklady priekopníckych projektov, ako sú autobusy s nízkymi emisiami CO2, ktoré spotrebujú o 30 % menej paliva a vytvoria o 35 % menej CO2, nájdeme už v Ázii, Amerike i Európe. Hydraulické hybridné vozidlá, ktoré pri brzdení získavajú energiu na pohon, môžu byť o 30 % účinnejšie a výborne sa môžu uplatniť v situáciách s častým zastavovaním, ako je odvoz mestského odpadu. Existuje mnoho projektov zameraných na hybridnú elektrickú energiu. Niektoré členské štáty využívajú na podporu tohto druhu iniciatív počiatočný kapitál (tzv. seed capital), pričom často dotujú pokusné vozidlá. Takéto programy by sa mali naďalej podporovať, až kým z výrobných liniek nebudú schádzať konkurencieschopné vozidlá a európski výrobcovia nebudú získavať objednávky na vývoz.

5.2 Alternatívne pohonné látky pre vozidlá so spaľovacími motormi

5.2.1 Program Komisie pre biopalivá je chaotický. Súčasný stav ktosi charakterizoval ako vojnu, v ktorej stoja odborníci Európskej komisie na poľnohospodárstvo proti odborníkom na klimatické zmeny a európska automobilová a poľnohospodárska loby proti ochrancom životného prostredia. Predmetom diskusie je nová koncepcia „nepriamej zmeny vo využívaní pôdy“. Zameriava sa na zmenu vo využívaní pôdy na pestovanie plodín potrebných na splnenie cieľov EÚ v oblasti biopalív a jej možný dosah na životné prostredie na celom svete. Keďže biopalivá majú do roku 2020 pokrývať 7 % dopytu v EÚ, EHSV vyzýva Komisiu, aby potvrdila alebo zmenila svoju politiku. Táto politika môže byť plne realizovateľná iba vtedy, keď technológia prinesie druhú generáciu biopalív.

5.2.2 Oznámenie zdôrazňuje obmedzenia, ktoré sa týkajú plynných alternatívnych palív ako LPG, CNG a bioplyn. Je nutné upraviť motory vozidiel a palivové nádrže a vybudovať dostupné čerpacie stanice. Tieto požiadavky však možno splniť iba vtedy, ak je v okolí stanice dostatok vozidiel, ktoré by ju využívali. Tieto požiadavky môžu splniť niektoré súkromné spoločnosti a mnohé verejné orgány a podniky verejných služieb. Členské štáty by popri požiadavke, aby verejné orgány a spoločnosti zavádzali programy pre ekologické a energeticky úsporné vozidlá, mali podnecovať výrobcov a potenciálnych užívateľov v tejto oblasti k dosiahnutiu cieľov, ktoré stanovili.

5.3 Elektrické vozidlá, hybridné elektrické vozidlá a hybridné vozidlá s dobíjateľnými batériami

5.3.1 Pán Osborn vypracoval vizionárske stanovisko, v ktorom na trhu so súkromnými autami definoval predpoklady zásadného presunu od vozidiel so spaľovacími motormi k elektrickým vozidlám. Realita je však taká, že k tomuto presunu nedôjde v krátkom časovom horizonte, preto je potrebné rozšíriť kampaň za ekologické vozidlá.

5.3.2 Ako uviedla spoločnosť Bain & Company, elektrické vozidlá sú niečo ako iPhone automobilového priemyslu. Užívatelia sa predtým, ako prišiel iPhone na trh, zaoberali životnosťou batérie. Keďže však aplikácie pre iPhone spôsobili revolúciu, užívatelia akceptovali, že si mobilný telefón budú musieť nabíjať každý deň. Používanie elektrického vozidla sa natoľko líši od používania vozidla so spaľovacím motorom, že sa neočakáva, že by sa prví používatelia nových produktov, tzv. early adopters, museli znepokojovať kvôli obmedzenému dojazdu elektrických a hybridných vozidiel s dobíjateľnými batériami, ktoré budú prichádzať na trh v roku 2011 a 2012.

5.3.3 Prví používatelia budú elektrické vozidlá kupovať ako druhé auto. Budú ich používať na cestu do práce, k vlakovému prípoju a na krátke vzdialenosti v okolí svojho bydliska. Dojazd vozidla bude postačovať na takéto každodenné jazdy. Majiteľ bude môcť napojiť svoje elektrické vozidlo cez noc na sieť vo svojej garáži, a dobiť tak jeho batériu.

5.3.4 Nabíjanie batérie na pracovisku môže predĺžiť denný dojazd. Nie je na to potrebná zložitá nabíjacia infraštruktúra. Vzhľadom na momentálne obmedzený dojazd nie je potrebná medzinárodná normalizácia. Nabíjanie cez noc by malo obmedziť zaťaženie elektrickej siete a využije elektrickú energiu, ktorá by sa v noci inak nespotrebovala.

5.3.5 Mnohé členské štáty, vrátane Spojeného kráľovstva, Francúzska a Nemecka, budú záujemcom o elektrické autá ponúkať štedré prémie. Hoci je cena elektrických vozidiel stále vyššia ako cena vozidiel so spaľovacím motorom, a to aj po odpočítaní dotácie, príťažlivosť technológie a vyjadrenia životného štýlu majiteľa by mali postačovať na to, aby trh absorboval počiatočný objem výroby. Motiváciu majiteľov posilní aj možnosť parkovania zadarmo, oslobodenie od poplatkov za vjazd do miest a ďalšie stimuly poskytované v mestskom prostredí.

5.3.6 EHSV schvaľuje návrh poskytnúť členským štátom usmernenia pre finančné stimuly a vyzýva ich podnecovať rýchly prechod na elektrické vozidlá, aby ich prenikanie na trh v EÚ nezaostávalo za inými regiónmi, kde je tiež stimulované.

5.3.7 Hlavnou nákladovou položkou elektrického vozidla je batéria. Z hľadiska využitia automobilu je kľúčovou otázkou rozmer, hmotnosť, kapacita, bezpečnosť, účinnosť, spoľahlivosť a životnosť.

5.3.8 Strategickým problémom EÚ je, že nemá žiadnych významných výrobcov batérií, hoci Nissan plánuje výrobu v Spojenom kráľovstve a v Portugalsku. Technológia batérií bude mimoriadne sofistikovaná a jej význam bude narastať, pretože bude hlavným faktorom, ktorý bude vplývať na výkonnosť a konkurencieschopnosť vozidla. Európa musí byť v tomto odvetví zastúpená. EHSV odporúča hlavným automobilovým výrobcom, aby spolu rozbehli a rozšírili výrobu batérií v Európe. Nová skupina CARS 21 by to mala zohľadniť.

5.3.9 Pokiaľ ide o batérie, existuje mnoho aspektov, ktorými sa bude nutné zaoberať: záruky, nahrádzanie, výmeny a lízing, ako aj nakladanie s batériami po skončení ich životnosti, recyklácia, likvidácia odpadu a opätovné použitie. Európske spoločnosti nesmú na tomto trhu chýbať.

5.3.10 Z dlhodobého hľadiska budú vodiči elektrických vozidiel potrebovať prístup k dobíjacím sieťam. Prvé mestské systémy, ktoré vznikajú napríklad v Londýne a Paríži, ako aj národné systémy rozvíjajúce sa v Dánsku a Izraeli, by mali významne prispieť k plánom načrtnutým v bode 4.2 a 4.3. Vzhľadom na snahu Číny elektrifikovať päť miest je nevyhnutné, aby EÚ urýchlene konala, najmä pokiaľ ide o normy.

5.3.11 Akčný plán sa zaoberá aj dodávkou surovín. Japonsko a Južná Kórea rokujú o koncesiách a spoločných podnikoch v Južnej Amerike. Južná Kórea prepojila pomoc Bolívii s investíciou vo výške 12 miliárd USD. Nič nenasvedčuje tomu, že EÚ má rovnako dobrú pozíciu. Komisia a členské štáty by mali v záujme zabezpečenia dodávok v budúcnosti spolupracovať s ťažobnými spoločnosťami so sídlom v EÚ.

5.4 Vozidlá poháňané vodíkovými palivovými článkami

5.4.1 EÚ financuje výskum vodíkového hospodárstva budúcnosti a vývoj vozidiel poháňaných palivovými článkami. Predchádzajúce stanovisko EHSV schválilo vodíkovú stratégiu Komisie. Podľa názoru niektorých pozorovateľov však koncepcia vodíkového hospodárstva nebude fungovať. Upozorňujú, že neexistuje praktický zdroj vodíka a ani vhodný spôsob na jeho uskladňovanie alebo distribúciu. Mnohé z problémov spojených s vodíkom pramenia z jeho fyzikálnych a chemických vlastností a je možné, že technológia ich nevyrieši. Stratégia EÚ by preto mala zahŕňať aj iné alternatívy pre prípad, že sa vozidlá poháňané palivovými článkami z dlhodobého hľadiska neukážu ako životaschopné. Zatiaľ je priskoro na voľbu technológie. V tomto štádiu musíme rozvíjať všetky koncepcie.

5.5 Verejný sektor, súkromný sektor a účasť jednotlivcov

5.5.1 Výrobcovia motorov majú ciele týkajúce sa úspory paliva a emisií, ktoré sa vzťahujú na ich celý sortiment vozidiel. EHSV odporúča verejným orgánom, podnikom verejných služieb a veľkým súkromným spoločnostiam, aby sa takisto pridŕžali usmernení a cieľov týkajúcich sa spotreby paliva a emisií. Je to jeden zo spôsobov, ako podporiť využívanie plynných alternatívnych palív, avšak existuje ešte oveľa viac možností.

5.5.2 EHSV potešila skutočnosť, že smernica 2009/33/ES o podpore ekologických a energeticky úsporných vozidiel cestnej dopravy nadobudne účinnosť koncom roka 2010. Výbor by však bol uvítal, keby boli stanovené usmernenia pre rôzne kritériá, ktoré sa budú uplatňovať pri obstarávaní, a tiež aj proces, v rámci ktorého by sa tieto kritériá postupne sprísňovali. Takéto kritériá by sa mali čo najskôr začleniť a EHSV by ocenil, keby nadobudli účinnosť pred plánovaným preskúmaním o dva roky.

5.5.3 Podľa vzoru verejného sektora by EHSV uvítal úpravu výkazníctva podnikov o používaní uhľovodíkov a emisiách CO2 so zámerom určiť podiel pripadajúci na dopravu, aby bolo možné merať postupné zlepšovanie.

5.6 Medzinárodná konkurencieschopnosť

5.6.1 Medzinárodná situácia je zložitá. Vlády v Amerike, Číne, Japonsku a Južnej Kórei sú jednoznačne odhodlané využiť príležitosť na ekologickú a energeticky úspornú dopravu. V Európskej únii je 27 vlád s rôznymi názormi, pričom každá má iné priemyselné a finančné kapacity a úplne odlišnú úroveň blahobytu spoločnosti. Keďže ekologická doprava sa radikálne líši od všetkého, čo tu bolo predtým, akýkoľvek priemyselný predstih je tak prakticky vynulovaný, čo umožňuje Číne predbehnúť Japonsko, a to najmä vďaka tomu, že čínsky priemysel je chránený dovoznými clami. EÚ nesmie zaostať. Príslušní členovia Komisie sa musia pustiť do práce a krajiny, podniky a výskumné zariadenia, ktoré majú k dispozícii nevyhnutné zdroje, musia bezodkladne konať. Akčný plán treba vnímať ako výzvu konať.

5.6.2 Bod 2.4 s názvom Globálne aspekty má kľúčový význam, avšak chýba mu väzba na Svetovú obchodnú organizáciu. Európske podnikanie potrebuje v týchto nových revolučných okolnostiach prístup na trh bez protekcionistických bariér.

5.7 Riadenie

5.7.1 Komisia opäť zaangažuje skupinu na vysokej úrovni CARS 21. Automobilový priemysel schválil správu pôvodnej skupiny, avšak kritizovali ju združenia ochrancov životného prostredia, ktorí mali dojem, že nedokázala ponúknuť ekologickú a úspornú stratégiu pre nové autá. V rámci nového zloženia skupiny na vysokej úrovni by mali ako protiváha priemyselných záujmov dostať miesto zástupcovia občianskej spoločnosti, ktorí sa zaoberajú otázkami životného prostredia.

5.7.2 Čína, Kórea a USA postupujú vpred vďaka inovácii, vývoju a investíciám do tejto oblasti. Európe hrozí, že zaostane ako obeť krátkozrakého konzervativizmu a váhavosti zavedených priemyselných subjektov a chýbajúcej politickej vízie a vodcovstva na strane vlády. Ak chce európsky priemysel uniknúť tomuto osudu, EÚ musí vytvoriť silnú štruktúru riadenia, do ktorej zapojí progresívnych vedúcich podnikov a lídrov v politickej sfére a občianskej spoločnosti s rovnakým zmýšľaním, s naliehavým poslaním poháňať nevyhnutné zmeny právnych predpisov a stimulačných opatrení a mobilizovať potrebné investície a vytváranie trhu.